“ผู้ว่าฯ ระยอง” สั่งกักตัว 2 พนักงาน-ปิดโรงแรม 2 ชั้น ทหารอียิปต์ป่วย “โควิด” เข้าพัก!
"ผู้ว่าฯ ระยอง" สั่งกักตัว 2 พนักงาน-ปิดโรงแรม 2 ชั้น ที่ทหารอียิปต์ป่วย "โควิด" เข้าพัก!
"ผู้ว่าฯ ระยอง" สั่งกักตัว 2 พนักงาน-ปิดโรงแรม 2 ชั้น ที่ทหารอียิปต์ป่วย "โควิด" เข้าพัก!
13 ก.ค. 2563

ผู้สื่อข่าวรายงานว่า จากกรณีนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงเมื่อเวลา 11:30 น. วันนี้ (13 ก.ค.63)​ ว่ามีทหารอียิปต์ ซึ่งเข้าพักที่โรงแรมแห่งหนึ่ง ใน จ.ระยอง และเข้าใช้บริการห้างสรรพสินค้า ภายหลังตรวจพบว่าติดเชื้อ 1 ราย
ล่าสุด สำนักงานประชาสัมพันธ์จังหวัดระยอง กรมประชาสัมพันธ์ รายงานผ่านหน้าเพจเฟซบุ๊กเมื่อช่วงบ่ายที่ผ่านมา ระบุว่า ที่ห้องประชุมศาลากลางจังหวัดระยอง ต.เนินพระ อ.เมืองระยอง จ.ระยอง นายสุรศักดิ์ เจริญศิริโชติ ผู้ว่าราชการจังหวัดระยอง ได้เรียกประชุมคณะกรรมการโรคติดต่อจังหวัดระยองเป็นการด่วน
โดยนายสุรศักดิ์ กล่าวว่า หลังได้รับรายงานจากสำนักงานสาธารณสุขจังหวัดระยอง พบว่ามีกลุ่มทหารอียิปต์ที่เข้าพักโรงแรมแห่งหนึ่งในจังหวัด มีผลเป็นบวก 1 ราย ทางจังหวัดระยอง ได้สั่งการให้ทีมสอบสวนโรค สำนักงานสาธารณสุขจังหวัด ลงไปสอบสวนโรค ตรวจสอบข้อเท็จจริง สอบสวนบุคคลที่มีความเสี่ยงในการสัมผัสใกล้ชิด
และวันนี้ทางกรมควบคุมโรค กระทรวงสาธารณสุข ก็ได้ลงพื้นที่มาร่วมสอบสวนโรคด้วย ขณะนี้อยู่ระหว่างการสอบสวนว่าจะมีผู้ที่มีสัมผัสอย่างไร
ในส่วนของห้างสรรพสินค้า ยังไม่ทราบว่ามีกลุ่มทหารไปเดินเที่ยวกี่ราย และคนที่ติดเชื้อไปด้วยหรือไม่ ซึ่งจะมีการตรวจสอบกล้องวงจรปิดของทางโรงแรมอย่างละเอียด คาดว่าวัน 2 วันนี้น่าจะชัดเจนว่าไปที่ไหนมาบ้าง
เบื้องต้นขณะนี้ได้มีการสั่งปิดห้องพัก และพื้นที่ชั้นบนสุด 2 ชั้นของโรงแรมแห่งดังกล่าวที่กลุ่มทหารอียิปต์เข้าพัก และสั่งกักตัวพนักงานโรงแรม 2 คน ที่ขึ้นไปเสิร์ฟอาหารบนห้องของกลุ่มทหารดังกล่าว ตั้งแต่วันที่ 8 ก.ค.2563 แล้ว
ขณะเดียวกันประชาชนชาวจังหวัดระยองหลังทราบว่ามีกลุ่มทหารมาพักและเดินเที่ยวห้างในจังหวัดระยอง ก็เกิดความวิตกกังวล โดยมีการตรวจสอบในช่องทางออนไลน์หาข้อมูลว่าทหารชาวอียิปต์เข้ามาพักโรงแรมแห่งใด และเดินทางไปที่ใดบ้าง พร้อมวิจารณ์ไปต่างๆ นานา กรณีรัฐบาลปล่อยให้บุคคลพิเศษเข้ามาในประเทศทำให้เสี่ยงต่อการระบาดระลอก 2
ด้านนายแพทย์สุนทร เหรียญภูมิการกิจ นายแพทย์สาธารณะสุข จ.ระยอง กล่าวว่า ขณะนี้ได้ส่งเจ้าหน้าที่ลงพื้นที่ตรวจหาเชื้อจากผู้ที่สัมผัสใกล้ชิดกับผู้ติดเชื้อ เข้าเก็บตัวอย่างเนื้อเยื่อของพนักงานที่สัมผัส ใกล้ชิดรวม 12 คน เพื่อนำไปตรวจสอบที่ รพ.ระยอง นอกจากนี้ยังมีพนักงานที่ทำงานงานในวันที่ผู้ติดเชื้อเข้าพัก กำลังอยู่ระหว่างการคัดกรอง
ด้านนายแพทย์ไชยสิทธิ์ เทพชาตรี ผอ.โรงพยาบาลระยอง ได้เปิดเผยเกี่ยวกับเรื่องดังกล่าวว่า ทาง รพ.ระยอง ได้มีการเตรียมความพร้อมของห้องแลปตรวจหาเชื้อโควิด19 ไว้พร้อมแล้ว โดยรอการนำผลจากการเก็บตัวอย่างของเจ้าหน้าที่สาธารณสุข จ.ระยอง